CELEX: 32017D0847
Language: el
Date: 2017-05-16 00:00:00
Title: Εκτελεστική απόφαση (ΕΕ) 2017/847 της Επιτροπής, της 16ης Μαΐου 2017, για τη χορήγηση παρέκκλισης που ζητήθηκε από τη Δανία σύμφωνα με την οδηγία 91/676/ΕΟΚ του Συμβουλίου σχετικά με την προστασία των υδάτων από τη νιτρορύπανση γεωργικής προέλευσης [κοινοποιηθείσα υπό τον αριθμό C(2017) 2891]

18.5.2017   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               L 125/35
            
         ΕΚΤΕΛΕΣΤΙΚΉ ΑΠΌΦΑΣΗ (ΕΕ) 2017/847 ΤΗΣ ΕΠΙΤΡΟΠΉΣ
   της 16ης Μαΐου 2017
   για τη χορήγηση παρέκκλισης που ζητήθηκε από τη Δανία σύμφωνα με την οδηγία 91/676/ΕΟΚ του Συμβουλίου σχετικά με την προστασία των υδάτων από τη νιτρορύπανση γεωργικής προέλευσης
   
      
         [κοινοποιηθείσα υπό τον αριθμό C(2017) 2891]
      
   
   (Το κείμενο στη δανική γλώσσα είναι το μόνο αυθεντικό)
   Η ΕΥΡΩΠΑΪΚΗ ΕΠΙΤΡΟΠΗ,
   Έχοντας υπόψη τη Συνθήκη για τη λειτουργία της Ευρωπαϊκής Ένωσης,
   Έχοντας υπόψη την οδηγία 91/676/ΕΟΚ του Συμβουλίου, της 12ης Δεκεμβρίου 1991, για την προστασία των υδάτων από τη νιτρορύπανση γεωργικής προέλευσης (1), και ιδίως το παράρτημα III παράγραφος 2 τρίτο εδάφιο,
   Εκτιμώντας τα ακόλουθα:
   
               (1)
            
            
               Στις 18 Νοεμβρίου 2002 η Επιτροπή εξέδωσε την απόφαση 2002/915/ΕΚ (2) για τη χορήγηση της παρέκκλισης που ζητήθηκε από τη Δανία σύμφωνα με την οδηγία 91/676/ΕΟΚ για την προστασία των υδάτων από τη νιτρορύπανση γεωργικής προέλευσης, επιτρέποντας τη χρήση ζωικής κόπρου με περιεκτικότητα μέχρι και 230 kg αζώτου ανά εκτάριο ετησίως για ορισμένες βοοτροφικές εκμεταλλεύσεις στο πλαίσιο του προγράμματος δράσης της Δανίας για την περίοδο 1999-2003. Η παρέκκλιση παρατάθηκε με την απόφαση 2005/294/ΕΚ της Επιτροπής (3) σε σχέση με το πρόγραμμα δράσης της Δανίας για την περίοδο 2004-2007, με την απόφαση 2008/664/ΕΚ της Επιτροπής (4) σε σχέση με το πρόγραμμα δράσης της Δανίας για την περίοδο 2008-2012 και με την εκτελεστική απόφαση 2012/659/ΕΕ της Επιτροπής (5) σε σχέση με το πρόγραμμα δράσης της Δανίας για την περίοδο 2008-2015.
            
         
               (2)
            
            
               Η παρέκκλιση που χορηγήθηκε με την εκτελεστική απόφαση 2012/659/ΕΕ αφορούσε (για την περίοδο 2014/2015) περίπου 1 500 βοοτροφικές εκμεταλλεύσεις, 425 102 μονάδες ζωικού κεφαλαίου και 205 165 εκτάρια καλλιεργήσιμης γης, που αντιστοιχούν στο 4,0 % του συνόλου των εκμεταλλεύσεων, στο 18,6 % των μονάδων ζωικού κεφαλαίου και στο 8,2 % του συνόλου καλλιεργήσιμης γης στη Δανία.
            
         
               (3)
            
            
               Στις 4 Φεβρουαρίου 2016 η Δανία υπέβαλε στην Επιτροπή αίτηση για ανανέωση της παρέκκλισης βάσει του τρίτου εδαφίου της παραγράφου 2 του παραρτήματος III της οδηγίας 91/676/ΕΟΚ.
            
         
               (4)
            
            
               Η Δανία έχει θεσπίσει πρόγραμμα δράσης για την περίοδο 2016-2018, σύμφωνα με το άρθρο 5 της οδηγίας 91/676/ΕΟΚ, με τμήματα του διατάγματος αριθ. 1324, της 15ης Νοεμβρίου 2016, για το εμπορικά αξιοποιήσιμο ζωικό κεφάλαιο, την κοπριά, την ενσίρωση κ.λπ., με τον νόμο αριθ. 388, της 27ης Απριλίου 2016, για τη χρήση λιπασμάτων στις γεωργικές εκμεταλλεύσεις και για τη φυτοκάλυψη και με το διάταγμα αριθ. 1055, της 1ης Ιουλίου 2016, για τη χρήση λιπασμάτων κατά την περίοδο προγραμματισμού 2016/2017, με ένα νέο στοχοθετημένο σχέδιο για τις δευτερεύουσες καλλιέργειες —υποχρεωτικό τμήμα— όπως αναφέρεται στον νόμο για τη χρήση λιπασμάτων σε γεωργικές εκμεταλλεύσεις και για τη φυτοκάλυψη. Επιπροσθέτως, η δανική νομοθεσία περιλαμβάνει έναν νέο, γενικό κανονισμό για τον φωσφόρο, σύμφωνα με τον νόμο για την περιβαλλοντική έγκριση κ.λπ. κτηνοτροφικών εκμεταλλεύσεων και με το διάταγμα για το εμπορικά αξιοποιήσιμο ζωικό κεφάλαιο, την κοπριά, την ενσίρωση κ.λπ.
            
         
               (5)
            
            
               Η δανική νομοθεσία με την οποία μεταφέρεται η οδηγία 91/676/ΕΟΚ θέτει όρια για τη χρήση του αζώτου. Νομοθεσία που περιορίζει τη χρήση του φωσφόρου έχει εγκριθεί και θα αρχίσει να ισχύει τον Αύγουστο του 2017.
            
         
               (6)
            
            
               Η δανική έκθεση σχετικά με την «Κατάσταση και τις τάσεις στο υδάτινο περιβάλλον και τις αγροτικές πρακτικές» για την περίοδο 2012 έως 2015 αποκαλύπτει ετήσιο πλεόνασμα του εθνικού ισοζυγίου 80 kg N/ha το 2014 και συνολική απόρριψη αζώτου στη θάλασσα από τη γεωργία περίπου 70 % σε σχέση με τη συνολική απόρριψη το 2012. Η Δανία εκτίμησε ότι η επιβάρυνση του επί ξηράς αζώτου στα παράλια νερά χρειάζεται να μειωθεί από 56,8 Mt σε 44,7 Mt N, για να επιτευχθεί καλό οικολογικό καθεστώς.
            
         
               (7)
            
            
               Η δανική νομοθεσία θα πρέπει να περιλαμβάνει συνδυασμένο στοχοθετημένο σχέδιο για τις προαιρετικές και υποχρεωτικές δευτερεύουσες καλλιέργειες για το 2017 και 2018. Βάσει αυτού του σχεδίου, οι υποχρεωτικές διατάξεις για τις δευτερεύουσες καλλιέργειες θα πρέπει να ισχύουν αυτόματα, αν οι εθελοντικές συμφωνίες για δευτερεύουσες καλλιέργειες δεν επιτύχουν τα αποτελέσματα που αναμένονται σύμφωνα με τους περιβαλλοντικούς στόχους. Οι περιοχές που εμπίπτουν στις δευτερεύουσες καλλιέργειες θα πρέπει να προστεθούν στην εθνική απαίτηση για υποχρεωτικές δευτερεύουσες καλλιέργειες σύμφωνα με τον δανικό νόμο για τη χρήση των λιπασμάτων σε γεωργικές εκμεταλλεύσεις και για τη φυτοκάλυψη. Τα μέτρα αυτά είναι αναγκαία για να εξασφαλιστεί ότι η εφαρμογή της τρέχουσας παρέκκλισης δεν θα οδηγήσει σε επιδείνωση της ποιότητας των υδάτων.
            
         
               (8)
            
            
               Οι πληροφορίες που υπέβαλε η Δανία στο πλαίσιο της παρέκκλισης που χορηγήθηκε με την εκτελεστική απόφαση 2012/659/ΕΕ δείχνουν ότι η παρέκκλιση δεν οδήγησε σε επιδείνωση της ποιότητας των υδάτων, σε σύγκριση με περιοχές που δεν περιλαμβάνονται στην παρέκκλιση. Τα στοιχεία που υπέβαλε η Δανία για την εφαρμογή της οδηγίας 91/676/ΕΟΚ για την περίοδο 2012 έως 2015 (6) δείχνουν ότι, στη Δανία, για τα υπόγεια ύδατα, περίπου το 16 % των σταθμών παρακολούθησης έχουν μέση συγκέντρωση νιτρικών που υπερβαίνει τα 50 mg/l και στο 23 % περίπου των σταθμών παρακολούθησης οι μέσες συγκεντρώσεις νιτρικών υπερβαίνουν τα 40 mg/l. Τα στοιχεία από την παρακολούθηση δείχνουν σταθερή τάση όσον αφορά τις συγκεντρώσεις νιτρικών στα υπόγεια ύδατα σε σύγκριση με την προηγούμενη περίοδο αναφοράς (2008 έως 2011). Για τα επιφανειακά ύδατα, τα περισσότερα σημεία παρακολούθησης δείχνουν μέσες τιμές συγκέντρωσης νιτρικών κάτω των 50 mg/l και σταθερή τάση στις συγκεντρώσεις νιτρικών. Η έκθεση που καλύπτει την περίοδο 2012 έως 2015 αναφέρει ότι 2 από τα 119 σημεία παράλιων υδάτων χαρακτηρίστηκαν «καλής» κατάστασης.
            
         
               (9)
            
            
               Η Επιτροπή, αφού εξέτασε το αίτημα της Δανίας βάσει των στοιχείων που περιγράφονται στο τρίτο εδάφιο της παραγράφου 2 του παραρτήματος III της οδηγίας 91/676/ΕΟΚ και υπό το φως της εμπειρίας που αποκτήθηκε από την παρέκκλιση όπως προβλέπεται στις αποφάσεις 2002/915/ΕΚ, 2005/294/ΕΚ, 2008/664/ΕΚ και στην εκτελεστική απόφαση 2012/659/ΕΕ, θεωρεί ότι το ποσό της κοπριάς που προβλέπει η Δανία, 230 kg αζώτου ανά εκτάριο ετησίως, δεν θα παρεμποδίσει την επίτευξη των στόχων της οδηγίας 91/676/ΕΟΚ, υπό την προϋπόθεση ότι πληρούνται ορισμένες αυστηρές προϋποθέσεις.
            
         
               (10)
            
            
               Στις γεωργικές εκμεταλλεύσεις που έχουν την άδεια να χρησιμοποιούν ζωική κοπριά που περιέχει έως 230 kg αζώτου ανά εκτάριο ετησίως, τα σχέδια λίπανσης επικαιροποιούνται εγκαίρως ώστε να εξασφαλίζεται η εναρμόνιση με τις τρέχουσες γεωργικές πρακτικές και η διαρκής φυτική κάλυψη των αρόσιμων εκτάσεων και οι δευτερεύουσες καλλιέργειες να χρησιμοποιούνται για να αντισταθμίζονται οι φθινοπωρινές απώλειες νιτρικών ιόντων από το υπέδαφος και να περιορίζονται οι χειμερινές απώλειες αζώτου.
            
         
               (11)
            
            
               Η οδηγία 2000/60/ΕΚ του Ευρωπαϊκού Κοινοβουλίου και του Συμβουλίου (7) προβλέπει μια ολοκληρωμένη, διασυνοριακή προσέγγιση της προστασίας των υδάτων, οργανωμένη γύρω από περιοχές λεκανών απορροής ποταμών, με στόχο την επίτευξη καλής κατάστασης των ευρωπαϊκών υδατικών συστημάτων έως το 2015. Η μείωση των θρεπτικών ουσιών αποτελεί αναπόσπαστο μέρος αυτού του στόχου. Η παρέκκλιση βάσει της παρούσας απόφασης χορηγείται με την επιφύλαξη των διατάξεων της οδηγίας 2000/60/ΕΚ και δεν αποκλείει ότι, ενδεχομένως, θα χρειαστούν πρόσθετα μέτρα για να εκπληρωθούν οι υποχρεώσεις που προκύπτουν από αυτήν.
            
         
               (12)
            
            
               Η οδηγία 2007/2/ΕΚ του Ευρωπαϊκού Κοινοβουλίου και του Συμβουλίου (8) ορίζει γενικούς κανόνες που αποσκοπούν στη δημιουργία της υποδομής χωρικών πληροφοριών στην Ένωση, για τους σκοπούς των περιβαλλοντικών πολιτικών της Ένωσης, καθώς και των πολιτικών ή των δραστηριοτήτων που ενδέχεται να έχουν αντίκτυπο στο περιβάλλον. Κατά περίπτωση, οι χωρικές πληροφορίες που συλλέγονται στο πλαίσιο της παρούσας απόφασης θα πρέπει να συνάδουν με τις διατάξεις που καθορίζονται στην εν λόγω οδηγία. Για να μειωθεί ο διοικητικός φόρτος και να ενισχυθεί η συνοχή των δεδομένων, η Δανία, κατά τη συλλογή των αναγκαίων στοιχείων στο πλαίσιο της παρούσας απόφασης, θα πρέπει να χρησιμοποιεί τις πληροφορίες που συλλέγονται στο πλαίσιο του ολοκληρωμένου συστήματος διαχείρισης και ελέγχου το οποίο θεσπίστηκε σύμφωνα με το κεφάλαιο II του τίτλου V του κανονισμού (ΕΕ) αριθ. 1306/2013 του Ευρωπαϊκού Κοινοβουλίου και του Συμβουλίου (9).
            
         
               (13)
            
            
               Τα μέτρα που προβλέπονται στην παρούσα απόφαση είναι σύμφωνα με τη γνώμη της επιτροπής για τη νιτρορύπανση, η οποία συστάθηκε δυνάμει του άρθρου 9 της οδηγίας 91/676/ΕΟΚ,
            
         ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
   Άρθρο 1
   Παρέκκλιση
   Εγκρίνεται, υπό τους όρους της παρούσας απόφασης, η παρέκκλιση την οποία ζήτησε με την από 4ης Φεβρουαρίου 2016 επιστολή της η Δανία με στόχο να επιτραπεί η διασπορά στην ξηρά μεγαλύτερης ποσότητας αζώτου από κοπριά από εκείνη που προβλέπεται στην πρώτη περίοδο του δευτέρου εδαφίου της παραγράφου 2 του παραρτήματος III της οδηγίας 91/676/ΕΟΚ.
   Άρθρο 2
   Πεδίο εφαρμογής
   Η παρέκκλιση αυτή εφαρμόζεται σε βοοτροφικές εκμεταλλεύσεις στις οποίες η αμειψισπορά περιλαμβάνει πάνω από το 80 % των καλλιεργειών με μεγάλες ανάγκες αζώτου και παρατεταμένη καλλιεργητική περίοδο και οι οποίες έχουν αδειοδοτηθεί σύμφωνα με το άρθρο 5.
   Άρθρο 3
   Ορισμοί
   Για τους σκοπούς της παρούσας απόφασης ισχύουν οι ακόλουθοι ορισμοί:
   α)   «βοοτροφική εκμετάλλευση»: εκμετάλλευση με ετήσια παραγωγή αζώτου σε ζωική κοπριά πάνω από 300 kg από τα οποία τουλάχιστον τα δύο τρίτα προέρχονται από βοοειδή·
   β)   «χόρτο»: μόνιμη ή προσωρινή χορτολιβαδική έκταση·
   γ)   «καλλιέργειες με επίσπορο χόρτο»: δημητριακά ενσίρωσης, αραβόσιτος ενσίρωσης, ανοιξιάτικο κριθάρι ή συνδυασμός ανοιξιάτικου κριθαριού και μπιζελιού, που σπέρνεται με χόρτο πριν ή μετά τη συγκομιδή·
   δ)   «καλλιέργειες με μεγάλες ανάγκες αζώτου και παρατεταμένη καλλιεργητική περίοδο»: 
   
               i)
            
            
               χόρτο·
            
         
               ii)
            
            
               δευτερεύουσα καλλιέργεια χόρτου·
            
         
               iii)
            
            
               κτηνοτροφικά τεύτλα·
            
         
               iv)
            
            
               καλλιέργειες με επίσπορο χόρτο·
            
         ε)   «εδαφική κατατομή»: το στρώμα εδάφους κάτω από την επιφάνειά του μέχρι βάθους 0,90 μέτρων, εκτός εάν το μέσο βάθος της ανώτερης στάθμης του υδροφόρου ορίζοντα είναι μικρότερο, οπότε η κατατομή λαμβάνεται μέχρι το μέσο βάθος της ανώτερης στάθμης του υδροφόρου ορίζοντα.
   Άρθρο 4
   Όροι της παρέκκλισης
   Η παρέκκλιση χορηγείται υπό τους ακόλουθους όρους:
   
               1)
            
            
               Από τον Αύγουστο του 2017 αρχίζει να ισχύει κανονισμός για τον φωσφόρο που καθορίζει άμεσα ανώτατα όρια για τον φωσφόρο σε διαφορετικά επίπεδα σε όλη τη χώρα ανάλογα με τη γεωγραφική θέση και το είδος του λιπάσματος. Τα ανώτατα όρια καλύπτουν την εφαρμογή του φωσφόρου από κάθε είδους λίπασμα: οργανικά λιπάσματα, συμπεριλαμβανομένης της κοπριάς, προϊόν χώνευσης βιοαερίου, απαερωθείσα φυτική βιομάζα, ιλύ από την επεξεργασία λυμάτων καθώς και βιομηχανικά λιπάσματα. Αυστηρότερα ανώτατα όρια για τον φωσφόρο για όλους τους τύπους λιπασμάτων εφαρμόζονται σε λεκάνες απορροής προς υδατικά περιβάλλοντα που είναι ευάλωτα στον φωσφόρο.
            
         
               2)
            
            
               Ένας δείκτης και ένα σύστημα παρακολούθησης τίθενται σε λειτουργία για την ποσότητα του φωσφόρου που διασπείρεται σε γεωργικές εκτάσεις στη Δανία. Σε περίπτωση που είτε ο δείκτης είτε το σύστημα παρακολούθησης δείχνουν ότι το πραγματικό ετήσιο μέσο ποσοστό λίπανσης με φωσφόρο σε γεωργικά εδάφη στη Δανία θα μπορούσε να υπερβεί ή έχει ήδη υπερβεί τα επίπεδα μέσης εθνικής λίπανσης με φωσφόρο που πρέπει να επιτευχθούν στην περίοδο 2018 έως 2025, τα ανώτατα όρια για τη μέγιστη διασπορά φωσφόρου θα μειωθούν αντίστοιχα.
            
         
               3)
            
            
               Ένα συνδυασμένο στοχοθετημένο σχέδιο για τις προαιρετικές και υποχρεωτικές δευτερεύουσες καλλιέργειες θα αρχίσει να ισχύει βάσει της ανάγκης για μείωση της περιεκτικότητας σε νιτρικά στα υπόγεια υδάτινα σώματα και στα παράλια ύδατα. Βάσει αυτού του σχεδίου, οι υποχρεωτικές διατάξεις για τις δευτερεύουσες καλλιέργειες ισχύουν αυτόματα, αν οι εθελοντικές συμφωνίες για δευτερεύουσες καλλιέργειες δεν επιτύχουν τα αποτελέσματα που αναμένονται σύμφωνα με τους περιβαλλοντικούς στόχους.
            
         
               4)
            
            
               Οι δευτερεύουσες καλλιέργειες σ' αυτό το σχέδιο προστίθενται στην εθνική απαίτηση για υποχρεωτικό ποσοστό δευτερευουσών καλλιεργειών 10 ή 14 % στις καλλιεργήσιμες εκτάσεις των γεωργικών εκμεταλλεύσεων και δεν επιτρέπεται να δημιουργηθούν στην ίδια περιοχή που χρησιμοποιείται για την ικανοποίηση της απαίτησης για περιοχή οικολογικής εστίασης για τις δευτερεύουσες καλλιέργειες.
            
         Άρθρο 5
   Ετήσια άδεια και δέσμευση
   1.   Οι βοοτρόφοι δύνανται να υποβάλουν στις αρμόδιες αρχές αίτηση για τη χορήγηση ετήσιας άδειας για τη διασπορά κοπριάς που περιέχει έως 230 kg αζώτου ανά εκτάριο ετησίως.
   Η προθεσμία για την υποβολή της αίτησης είναι η ίδια με την εθνική προθεσμία για την υποβολή αίτησης ενιαίας ενίσχυσης και την υποβολή των ποσοστώσεων λιπασμάτων και σχεδίου για τις δευτερεύουσες καλλιέργειες.
   2.   Ταυτόχρονα με την υποβολή της αίτησης που αναφέρεται στην παράγραφο 1, ο αιτών υποβάλλει δήλωση σύμφωνα με την οποία εκπληρώνονται οι όροι των άρθρων 7, 8 και 9.
   Άρθρο 6
   Αδειοδότηση
   Χορηγούνται άδειες για τη διασπορά ποσότητας κοπριάς από βοοειδή, συμπεριλαμβανομένης κοπριάς όπως προέρχεται από τα ζώα και επεξεργασμένης κοπριάς, που περιέχει έως και 230 kg αζώτου ανά εκτάριο γης ετησίως υπό τους όρους που περιγράφονται στα άρθρα 7 έως 9.
   Άρθρο 7
   Όροι για τη διασπορά κοπριάς και άλλων λιπασμάτων
   1.   Η συνολική εισροή αζώτου δεν υπερβαίνει τις προβλεπόμενες ανάγκες της εκάστοτε καλλιέργειας σε θρεπτικά στοιχεία, συνεκτιμώντας και την προσφορά από το έδαφος. Δεν υπερβαίνει τα ανώτατα όρια διασποράς, όπως ορίζονται στο διάταγμα αριθ. 1055 (1/07/16), για τη χρήση λιπασμάτων κατά την περίοδο προγραμματισμού 2016/2017 και στα σχετικά διατάγματα στις επόμενες περιόδους προγραμματισμού.
   2.   Καταρτίζεται σχέδιο λίπανσης για το σύνολο της γης της εκμετάλλευσης βοοειδών. Το σχέδιο αυτό φυλάσσεται στην εκμετάλλευση. Καλύπτει την περίοδο από 1η Αυγούστου έως 31 Ιουλίου το επόμενο έτος. Το σχέδιο λίπανσης περιλαμβάνει τα ακόλουθα:
   
               α)
            
            
               ένα σχέδιο αμειψισποράς, στο οποίο διευκρινίζονται τα ακόλουθα:
               
                           1)
                        
                        
                           η έκταση των αγροτεμαχίων με καλλιέργειες με μεγάλες ανάγκες σε άζωτο και παρατεταμένη καλλιεργητική περίοδο·
                        
                     
                           2)
                        
                        
                           η έκταση των αγροτεμαχίων με άλλες καλλιέργειες πέραν αυτών που αναφέρονται στο σημείο 1)·
                        
                     
                           3)
                        
                        
                           ένα σχεδιάγραμμα με τη θέση των αγροτεμαχίων που αναφέρονται στα σημεία 1) και 2) αντίστοιχα·
                        
                     
         
               β)
            
            
               τον αριθμό των ζώων στην εκμετάλλευση και περιγραφή του συστήματος σταβλισμού και αποθήκευσης της κοπριάς, συμπεριλαμβανομένης της χωρητικότητας των διαθέσιμων χώρων αποθήκευσης της κοπριάς·
            
         
               γ)
            
            
               υπολογισμό του αζώτου και του φωσφόρου κοπριάς που παράγονται στην εκμετάλλευση·
            
         
               δ)
            
            
               περιγραφή της επεξεργασίας που υφίσταται η κοπριά, εφόσον υπάρχει, και τα αναμενόμενα χαρακτηριστικά της επεξεργασμένης κοπριάς·
            
         
               ε)
            
            
               την ποσότητα, τον τύπο και τα χαρακτηριστικά της κοπριάς που διασπείρεται εκτός της γεωργικής εκμετάλλευσης ή στη γεωργική εκμετάλλευση·
            
         
               στ)
            
            
               τις προβλεπόμενες, για κάθε αγροτεμάχιο, ανάγκες των καλλιεργειών σε άζωτο και φωσφόρο·
            
         
               ζ)
            
            
               υπολογισμό του αζώτου και του φωσφόρου από την κοπριά που χρησιμοποιείται για κάθε αγροτεμάχιο·
            
         
               η)
            
            
               υπολογισμό του αζώτου και του φωσφόρου από τη χρήση χημικών και άλλων λιπασμάτων για κάθε αγροτεμάχιο·
            
         
               θ)
            
            
               ένδειξη του χρόνου χρήσης της κοπριάς και των χημικών λιπασμάτων.
            
         Το σχέδιο λίπανσης αναθεωρείται το αργότερο εντός επτά ημερών από τυχόν αλλαγή στις γεωργικές πρακτικές στη βοοτροφική εκμετάλλευση. Ο λογαριασμός λίπανσης υποβάλλεται στις αρμόδιες αρχές έως το τέλος Μαρτίου κάθε έτους το αργότερο.
   3.   Η κοπριά δεν διασπείρεται από 31 Αυγούστου έως 1η Μαρτίου στις χορτολιβαδικές εκτάσεις που θα οργωθούν την προσεχή άνοιξη.
   Άρθρο 8
   Όροι σχετικά με τη δειγματοληψία και την ανάλυση του εδάφους
   1.   Τα δείγματα λαμβάνονται από τα άνω 30 cm του εδάφους της εκμετάλλευσης και αναλύονται για την περιεκτικότητά τους σε άζωτο και φωσφόρο.
   2.   Η δειγματοληψία και η ανάλυση διενεργούνται τουλάχιστον μία φορά ανά τετραετία για κάθε τμήμα της εκμετάλλευσης που θεωρείται ομοιογενές ως προς την αμειψισπορά και τα χαρακτηριστικά του εδάφους.
   3.   Εκτελείται δειγματοληψία και ανάλυση για κάθε πέντε εκτάρια γης της εκμετάλλευσης.
   4.   Τα αποτελέσματα των αναλύσεων είναι διαθέσιμα για επιθεώρηση στη βοοτροφική εκμετάλλευση.
   Άρθρο 9
   Όροι σχετικά με τη διαχείριση γης
   1.   Το 80 % ή περισσότερο της έκτασης που διατίθεται για διασπορά κοπριάς χρησιμοποιείται για καλλιέργειες με μεγάλες ανάγκες σε άζωτο και παρατεταμένη καλλιεργητική περίοδο.
   2.   Δευτερεύουσες καλλιέργειες χόρτου δεν οργώνονται πριν από την 1η Μαρτίου το έτος μετά τη δημιουργία τους.
   3.   Οι προσωρινές χορτολιβαδικές εκτάσεις οργώνονται την άνοιξη. Μια καλλιέργεια με μεγάλες ανάγκες αζώτου και παρατεταμένη καλλιεργητική περίοδο σπέρνεται το ταχύτερο δυνατό, και το αργότερο εντός 3 εβδομάδων αφότου οργωθεί η χορτολιβαδική έκταση.
   4.   Η αμειψισπορά δεν περιλαμβάνει όσπρια ούτε άλλα φυτά που δεσμεύουν το ατμοσφαιρικό άζωτο, εκτός από τα ακόλουθα:
   
               α)
            
            
               τριφύλλι σε χορτολιβαδικές εκτάσεις με λιγότερο από 50 % τριφύλλι και αλφάλφα·
            
         
               β)
            
            
               αλφάλφα σε χορτολιβαδικές εκτάσεις με λιγότερο από 50 % τριφύλλι και αλφάλφα·
            
         
               γ)
            
            
               κριθάρι και μπιζέλι με χόρτο ως επίσπορη καλλιέργεια.
            
         5.   Τα όρια λίπανσης με άζωτο για καλλιέργειες ύστερα από προσωρινή σπορά χόρτου μειώνονται κατά την προηγούμενη τιμή αζώτου σύμφωνα με το διάταγμα αριθ. 1055 (1.7.16), για τη χρήση λιπασμάτων κατά την περίοδο προγραμματισμού 2016/2017 και τα αντίστοιχα διατάγματα στις επόμενες περιόδους προγραμματισμού ως προς τα όρια λίπανσης, τον πίνακα για τους κανόνες λίπανσης για γεωργικές καλλιέργειες και κηπευτικά και τις επακόλουθες αλλαγές.
   Άρθρο 10
   Παρακολούθηση
   1.   Οι αρμόδιες αρχές εξασφαλίζουν ότι σχεδιάζονται χάρτες με τα ακόλουθα στοιχεία:
   
               α)
            
            
               το ποσοστό των βοοτροφικών εκμεταλλεύσεων σε κάθε δήμο, για τις οποίες υπάρχουν άδειες·
            
         
               β)
            
            
               το ποσοστό των ζώων σε κάθε δήμο, για τα οποία υπάρχουν άδειες·
            
         
               γ)
            
            
               το ποσοστό των γεωργικών εκτάσεων σε κάθε δήμο, για τις οποίες υπάρχουν άδειες·
            
         Οι χάρτες αυτοί επικαιροποιούνται κάθε χρόνο.
   Τα στοιχεία σχετικά με την αμειψισπορά και τις γεωργικές πρακτικές που καλύπτονται από άδειες συγκεντρώνονται από τις αρμόδιες αρχές. Τα στοιχεία αυτά επικαιροποιούνται κάθε χρόνο.
   2.   Οι αρμόδιες αρχές παρακολουθούν τα υπεδάφια, τα επιφανειακά και τα υπόγεια ύδατα και παρέχουν στην Επιτροπή στοιχεία για το άζωτο και τον φωσφόρο στην κατατομή του εδάφους και τις συγκεντρώσεις νιτρικών ιόντων στα επιφανειακά και υπόγεια ύδατα, υπό συνθήκες παρέκκλισης και υπό συνθήκες μη παρέκκλισης.
   Η παρακολούθηση διενεργείται σε κλίμακα αγρού γεωργικής εκμετάλλευσης στο πλαίσιο του εθνικού προγράμματος παρακολούθησης των γεωργικών λεκανών απορροής. Οι σταθμοί παρακολούθησης είναι αντιπροσωπευτικοί των βασικών εδαφικών τύπων και των κυριότερων πρακτικών λίπανσης και καλλιεργειών. Οι γεωργικές λεκάνες απορροής σε αμμώδη εδάφη αποτελούν αντικείμενο εντονότερης παρακολούθησης.
   Επιπροσθέτως, οι συγκεντρώσεις των νιτρικών αλάτων στα επιφανειακά και υπόγεια ύδατα παρακολουθούνται τουλάχιστον στο 3 % όλων των εκμεταλλεύσεων που έχουν αδειοδοτηθεί.
   3.   Οι αρμόδιες αρχές διεξάγουν έρευνες και συνεχείς αναλύσεις των θρεπτικών συστατικών στο πλαίσιο του εθνικού προγράμματος παρακολούθησης των γεωργικών λεκανών απορροής και παρέχουν στοιχεία για την τοπική χρήση γης, την αμειψισπορά και τις γεωργικές πρακτικές σε αδειοδοτηθείσες βοοτροφικές εκμεταλλεύσεις.
   Οι πληροφορίες και τα στοιχεία που προκύπτουν από την ανάλυση των θρεπτικών στοιχείων, όπως αναφέρεται στο άρθρο 7 της παρούσας απόφασης, και από την παρακολούθηση, όπως αναφέρεται στο άρθρο 10 παράγραφος 2, χρησιμοποιούνται για επιστημονικά θεμελιωμένους υπολογισμούς βάσει μοντέλου των απωλειών αζώτου και φωσφόρου από βοοτροφικές εκμεταλλεύσεις που διαθέτουν άδεια.
   4.   Οι αρμόδιες αρχές υπολογίζουν τα ποσοστά των εκτάσεων που εμπίπτουν στην παρέκκλιση και καλύπτονται από:
   
               α)
            
            
               τριφύλλι ή αλφάλφα στις χορτολιβαδικές εκτάσεις·
            
         
               β)
            
            
               κριθάρι και μπιζέλι με χόρτο ως επίσπορη καλλιέργεια.
            
         Άρθρο 11
   Εξακρίβωση
   1.   Οι αρμόδιες αρχές μεριμνούν ώστε όλες οι αιτήσεις για τη χορήγηση άδειας να υποβάλλονται σε διοικητικό έλεγχο. Αν διαπιστωθεί κατά τον έλεγχο ότι οι όροι των άρθρων 7, 8 και 9 δεν ικανοποιούνται από τον αιτούντα, η αίτηση απορρίπτεται και ο αιτών ενημερώνεται για τους λόγους της απόρριψης.
   2.   Οι αρμόδιες αρχές ορίζουν πρόγραμμα επιθεωρήσεων των εκμεταλλεύσεων στις οποίες έχουν χορηγηθεί άδειες.
   Το πρόγραμμα βασίζεται σε ανάλυση κινδύνου σε σχέση με τα αποτελέσματα των ελέγχων των προηγούμενων ετών αναφορικά με τους όρους των άρθρων 7, 8 και 9 και τα αποτελέσματα των ελέγχων της συμμόρφωσης με την εθνική νομοθεσία που μεταφέρει την οδηγία 91/676/ΕΟΚ.
   3.   Οι επιθεωρήσεις συνίστανται σε επιτόπιες επιθεωρήσεις και επιτόπιους ελέγχους της συμμόρφωσης με τους όρους των άρθρων 7, 8 και 9 και καλύπτουν ετησίως τουλάχιστον το 7 % των εκμεταλλεύσεων στις οποίες έχει χορηγηθεί άδεια. Όταν διαπιστωθεί ότι μια εκμετάλλευση δεν συμμορφώνεται με τους όρους, στον κάτοχο της άδειας επιβάλλεται πρόστιμο σύμφωνα με την εθνική νομοθεσία και δεν είναι επιλέξιμος για άδεια το προσεχές έτος.
   4.   Στις αρμόδιες αρχές επιβάλλεται να εκχωρηθούν οι αναγκαίες εξουσίες και τα απαραίτητα μέσα για την εξακρίβωση της συμμόρφωσης με τους όρους της παρέκκλισης που χορηγείται βάσει της παρούσας απόφασης.
   Άρθρο 12
   Υποβολή εκθέσεων
   Οι αρμόδιες αρχές υποβάλλουν κάθε χρόνο έως τις 31 Δεκεμβρίου το αργότερο, έκθεση στην Επιτροπή με τις ακόλουθες πληροφορίες:
   
               α)
            
            
               χάρτες που απεικονίζουν το ποσοστό των βοοτροφικών εκμεταλλεύσεων, το ποσοστό του ζωικού κεφαλαίου και το ποσοστό των γεωργικών εκτάσεων που καλύπτονται από μεμονωμένες παρεκκλίσεις για κάθε δήμο, καθώς και χάρτες για την τοπική χρήση γης, σύμφωνα με όσα αναφέρονται στο άρθρο 10 παράγραφος 1·
            
         
               β)
            
            
               τα αποτελέσματα της παρακολούθησης των υπόγειων και των επιφανειακών υδάτων, όσον αφορά τις συγκεντρώσεις νιτρικών ιόντων και φωσφόρου, συμπεριλαμβανομένων πληροφοριών για τις τάσεις της ποιότητας των υδάτων, υπό συνθήκες παρέκκλισης και χωρίς παρέκκλιση, καθώς και τις επιπτώσεις της παρέκκλισης στην ποιότητα των υδάτων, κατά τα αναφερόμενα στο άρθρο 10 παράγραφος 2·
            
         
               γ)
            
            
               τα αποτελέσματα της παρακολούθησης του εδάφους όσον αφορά τις συγκεντρώσεις νιτρικών ιόντων και φωσφόρου στα υπεδάφια ύδατα, υπό συνθήκες παρέκκλισης και χωρίς παρέκκλιση, σύμφωνα με τα όσα αναφέρονται στο άρθρο 10 παράγραφος 2·
            
         
               δ)
            
            
               τα αποτελέσματα των μελετών για τις χρήσεις γης σε τοπικό επίπεδο, την αμειψισπορά και τις γεωργικές πρακτικές, κατά τα αναφερόμενα στο άρθρο 10 παράγραφος 3·
            
         
               ε)
            
            
               τα αποτελέσματα των υπολογισμών, βάσει μοντέλου, του μεγέθους των απωλειών αζώτου και φωσφόρου από τις γεωργικές εκμεταλλεύσεις στις οποίες έχει χορηγηθεί άδεια, κατά τα αναφερόμενα στο άρθρο 10 παράγραφος 3·
            
         
               στ)
            
            
               πίνακες που αναφέρουν το ποσοστό των γεωργικών εκτάσεων που αποτελούν αντικείμενο παρέκκλισης και καλύπτονται με τριφύλλι ή αλφάλφα στις χορτολιβαδικές εκτάσεις και από καλλιέργειες κριθαριού και μπιζελιού με χόρτο ως επίσπορη καλλιέργεια, σύμφωνα με τα όσα αναφέρονται στο άρθρο 10 παράγραφος 4·
            
         
               ζ)
            
            
               αξιολόγηση της τήρησης των όρων της παρέκκλισης, βάσει των ελέγχων σε επίπεδο γεωργικής εκμετάλλευσης, και στοιχεία σχετικά με τις μη συμμορφούμενες γεωργικές εκμεταλλεύσεις, βάσει των αποτελεσμάτων των διοικητικών ελέγχων και των επιτόπιων επιθεωρήσεων, κατά τα αναφερόμενα στο άρθρο 11·
            
         
               η)
            
            
               τις τάσεις ως προς τον αριθμό των εκτρεφόμενων ζώων για κάθε κατηγορία ζωικού κεφαλαίου στη Δανία και στις εκμεταλλεύσεις στις οποίες έχει χορηγηθεί παρέκκλιση.
            
         Τα χωρικά δεδομένα που περιέχονται στην έκθεση ικανοποιούν, κατά περίπτωση, τις διατάξεις της οδηγίας 2007/2/ΕΚ. Κατά τη συλλογή των αναγκαίων στοιχείων, η Δανία χρησιμοποιεί, κατά περίπτωση, τις πληροφορίες που συλλέγονται στο πλαίσιο του ολοκληρωμένου συστήματος διαχείρισης και ελέγχου που θεσπίστηκε σύμφωνα με το άρθρο 67 παράγραφος 1 του κανονισμού (ΕΕ) αριθ. 1306/2013.
   Άρθρο 13
   Περίοδος ισχύος
   Η παρούσα απόφαση εφαρμόζεται έως τις 31 Δεκεμβρίου 2018.
   Άρθρο 14
   Αποδέκτης
   Η παρούσα απόφαση απευθύνεται στο Βασίλειο της Δανίας.
   
      Βρυξέλλες, 16 Μαΐου 2017.
      
         
            Για την Επιτροπή
         
         Karmenu VELLA
         
            Μέλος της Επιτροπής
         
      
   
   
      (1)  ΕΕ L 375 της 31.12.1991, σ. 1.
   
      (2)  Απόφαση 2002/915/ΕΚ της Επιτροπής, της 18ης Νοεμβρίου 2002, σχετικά με αίτημα παρέκκλισης από διατάξεις του παραρτήματος III παράγραφος 2 στοιχείο β) και του άρθρου 9 της οδηγίας 91/676/ΕΟΚ του Συμβουλίου αναφορικά με την προστασία των υδάτων από νιτρορύπανση γεωργικής προέλευσης (ΕΕ L 319 της 23.11.2002, σ. 24).
   
      (3)  Απόφαση 2005/294/ΕΚ της Επιτροπής, της 5ης Απριλίου 2005, σχετικά με αίτημα παρέκκλισης δυνάμει του σημείου 2 στοιχείο β) του παραρτήματος III και του άρθρου 9 της οδηγίας 91/676/ΕΟΚ του Συμβουλίου για την προστασία των υδάτων από τη νιτρορρύπανση γεωργικής προέλευσης (ΕΕ L 94 της 13.4.2005, σ. 34).
   
      (4)  Απόφαση 2008/664/ΕΚ της Επιτροπής, της 8ης Αυγούστου 2008, για την τροποποίηση της απόφασης 2005/294/ΕΚ σχετικά με αίτημα παρέκκλισης δυνάμει του σημείου 2 στοιχείο β) του παραρτήματος III και του άρθρου 9 της οδηγίας 91/676/ΕΟΚ του Συμβουλίου για την προστασία των υδάτων από τη νιτρορρύπανση γεωργικής προέλευσης (ΕΕ L 217 της 13.8.2008, σ. 16).
   
      (5)  Εκτελεστική απόφαση 2012/659/ΕΕ της Επιτροπής, της 23ης Οκτωβρίου 2012, για τη χορήγηση παρέκκλισης που ζητήθηκε από το Βασίλειο της Δανίας σύμφωνα με την οδηγία 91/676/ΕΟΚ του Συμβουλίου σχετικά με την προστασία των υδάτων από τη ρύπανση που προκαλείται από νιτρικά ιόντα γεωργικής προέλευσης (ΕΕ L 295 της 25.10.2012, σ. 20).
   
      (6)  Status and trends of the aquatic environment and agricultural practice in Denmark (Κατάσταση και τάσεις στο υδάτινο περιβάλλον και τη γεωργική πρακτική στη Δανία), εκδ. Υπηρεσία Προστασίας του Περιβάλλοντος της Δανίας, έκθεση προς την Ευρωπαϊκή Επιτροπή για την περίοδο 2012-2015 σύμφωνα με το άρθρο 10 της οδηγίας για τη νιτρορύπανση (1991/676/ΕΟΚ), Σεπτέμβριος 2016.
   
      (7)  Οδηγία 2000/60/ΕΚ του Ευρωπαϊκού Κοινοβουλίου και του Συμβουλίου, της 23ης Οκτωβρίου 2000, για τη θέσπιση πλαισίου κοινοτικής δράσης στον τομέα της πολιτικής των υδάτων (ΕΕ L 327 της 22.12.2000, σ. 1).
   
      (8)  Οδηγία 2007/2/ΕΚ του Ευρωπαϊκού Κοινοβουλίου και του Συμβουλίου, της 14ης Μαρτίου 2007, για τη δημιουργία υποδομής χωρικών πληροφοριών στην Ευρωπαϊκή Κοινότητα (INSPIRE) (ΕΕ L 108 της 25.4.2007, σ. 1).
   
      (9)  Κανονισμός (ΕΕ) αριθ. 1306/2013 του Ευρωπαϊκού Κοινοβουλίου και του Συμβουλίου, της 17ης Δεκεμβρίου 2013, σχετικά με τη χρηματοδότηση, τη διαχείριση και την παρακολούθηση της κοινής γεωργικής πολιτικής και την κατάργηση των κανονισμών (ΕΟΚ) αριθ. 352/78, (ΕΚ) αριθ. 165/94, (ΕΚ) αριθ. 2799/98, (ΕΚ) αριθ. 814/2000, (ΕΚ) αριθ. 1290/2005 και (ΕΚ) αριθ. 485/2008 του Συμβουλίου (ΕΕ L 347 της 20.12.2013, σ. 549).